Боинг 737

Boeing 737 е авиолайнер за полети по къси до средни дистанции, конструиран от американската компания Boeing. Първият полет се осъществява на 9 април 1967 г. и оттогава той става най-разпространеният и продаван самолет в света. Произведени са над 6500 екземпляра, като около 4500 от тях са във всекидневна експлоатация в 190 държави и повече от 541 авиокомпании. Летателният апарат има 10 варианта, от които 5 (-100, -200, -300, -400, -500) са извън производство, а останалите 5 (-600, -700, -800, -900, -900ЕР) продължават да се изработват от заводите на Boeing. Самолетите Boeing 737 са повече от една четвърт от всички активно летящи авиолайнери в света. Той е превозил около 12 милиарда пътника от годината на първия си полет до днес[поясни (Поставен преди 25 дни)]. През юли 2013 г. по света средно над 2000 самолета Boeing 737 са били едновременно във въздуха; средно на всеки две секунди някъде по света един Boeing 737 е излитал или кацал. Моделно семейство Оригинални модели Boeing 737-100 Това е първият и най-малкият модел Boeing 737. Първият клиент на този модел е Lufthansa, като самолетът постъпва в редовна летателна експлоатация през 1968 г. Произведени са общо 30 Boeing 737-100. Boeing 737-100 и 737-200/-200 Adv са така наречените „оригинални“ модели 737. Boeing 737-200 Това е удължена версия на Boeing 737-100. Първият клиент на B737-200 е United Airlines и постъпва в летателна експлоатация през 1968 г. По-известната весия на този модел е B737-200Adv. Задвижван е от двигатели Pratt & Whitney JT8D. Този модел все още лети в някои авиокомпании в Африка, Азия и Южна Америка. Класически модели Boeing 737-300 Проектът Boeing 737-300 стартира през 1981 г. с начални клиенти USAir и Southwest Airlines. Този модел става първият „класически“ Boeing 737. Самолетът има стандартна конфигурация от 128 до 148 пътника, разпределени в две класи. Последният произведен Boeing 737 – 300 е изкаран от завода през 1999 г. и е доставен на Air New Zealand на 17 декември същата година. Самолетът е дълъг 32,3 m, а разпереността на крилата е 28,88 m. Скоростта му достига 815 km/h. Максималното допустимо тегло при излитане е 62 822 kg. Дължина на полета до 4230 km. Самолетът подлежи на различни модификации, като поставяне на т.нар. уинглети – удължения на изходящия ръб на крилото, намаляващи индуктивното съпротивление и увеличаващи далечината на полета посредством по-икономично изразходване на горивото. Boeing 737-400 Boeing 737-400 е удължен вариант на модел -300, първоначално създаден с цел да удовлетвори чартърните авиокомпании. Стартовите клиенти са Piedmont Airlines и Pace Airlines. Самолетът е създаден през 1985 г., а влиза в употреба през 1988 г. Последният построен Boeing 737-400 е доставен на 25 февруари 2000 г. на чешкия национален авиопревозвач – ČSA. Boeing 737-500 Проектът Boeing 737-500 е стартиран през 1987 г. от американската авиокомпания Southwest Airlines. Моделът влиза в експлоатация през 1990 г. Дължината на фюзелажа е подобна на тази на модел -200, но самолетът включва всичките подобрения на „класическите“ B737. Моделът е създаден да замести директно -200, като предлага по-голяма далечина на полета при по-малък капацитет от 737-300. Последният екземпляр е предаден на японската All Nippon Airlines на 26 юли 1999 г. Ново поколение През ноември 1993 г. бордът на директорите на Boeing взима решение за създаването на ново поколение B737, които да заменят класическите модели. Още в началото на 90-те става ясно, че Boeing започва бързо да губи пазарен дял поради масовото навлизане на самолети Airbus A320 дори при лоялни клиенти на Boeing като Lufthansa. Затова е одобрена концепцията за Boeing 737 Next Generation (ново поколение). Тя включва: Нов модел турбореактивен двигател CFM56-7 със 7% по-ефикасен от предишния вариант CFM56-3 Далечина на полета от над 5500 km, която дава възможност за междуконтинентални полети Увеличен капацитет на горивните резервоари и по-висока максимална излетна маса Кабина, оборудвана с 6 LCD-дисплея, която позволява да бъде оперирана от пилоти на „класическите“ серии Подобрен комфорт за пасажерите и по-голяма вместимост на багажните отделения за ръчен багаж Подобрена аеродинамика Boeing 737-600 Този вариант изпълнява първия си полет на 22 януари 1998 г. Стартовият клиент е скандинавската авиокомпания SAS. Серията 737-600 е проектирана да замени остаряващите Boeing 737-500. Произведени са 68 броя, а вместимостта е между 108 и 132 пътника. Boeing 737-700 Това е първият Boeing 737 Next Generation. Той изпълнява първи полет на 9 февруари 1997 г. Построени са 1043 екземпляра с поръчки за още 488. Стартовият клиент е Southwest Airlines. Този вариант е проектиран да замени широко разпространения Boeing 737-300. В зависимост от конфигурацията между бизнес и икономична класа, самолетът побира между 126 и 149 пътници. Снабден е с уинглети, далечината на полета достига 6370 km в конфигурация от две класи. Моделът Boeing 737-700ER е вариант с увеличена далечина на полета, достигаща 10 695 km в конфигурация за 126 пътници. Това е моделът с най-голям обхват от цялото семейство 737. Boeing 737-800 Това е най-популярният вариант на модела Boeing 737. Произведени са общо над 2060 екземпляра с поръчки за още над 1500. Първият полет е осъществен на 31 юли 1997 г., а стартовият клиент е Hapag Lloyd. Самолетът побира между 162 и 189 места, а далечината на полета достига 5765 km. Най-големият клиент на този модел е нискотарифната авиокомпания Ryanair с над 280 броя в наличност. Boeing 737-900 С първи полет на 3 август 2000 г. Boeing представя последния вариант от семейството – Boeing 737-900. От него са произведени 52 броя. На 1 септември 2006 г. Boeing представя и варианта с увеличена дължина на полета – Boeing 737-900ЕР. Той е конструиран да се конкурира с Airbus A321 на пазара за самолети с къс до среден обхват. Далечината на полета е 6045 km в конфигурация от две класи – 180 пътника. Произведени са 80 броя, с поръчки за още 174. Източници